**ELŐTERJESZTÉS**

**Szám: IKL/….. /2018.**

**Tárgy: A településkép védelméről szóló 17/2017. (XII.6.) önkormányzati rendelet módosítása**

Tisztelt Képviselő-testület!

Iklanberény Községi önkormányzat Képviselő-testülete 2017 decemberében fogadta el a településkép védelméről szóló rendeletet, melyet a Városökológia Bt. készített. A rendelet elfogadása után az állami főépítész eljárást kezdeményezett a Vas Megyei Kormányhivatal Hatósági Főosztályánál, mert a rendelet egyes rendelkezéseit jogszabályba ütközőnek találta, illetve a Városökológia Bt. nem vette figyelembe a korábbi – a rendelet tervezetéhez fűzött – főépítészi véleményeket.

A fentiek alapján több egyeztetés után javaslom a Tisztelt Képviselő-testületnek, hogy a településkép védelméről szóló 17/2017. (XII.6.) önkormányzati rendeletet módosítsa.

A módosítás a következő eljárási szabályok szerint történhet.

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről

314/2012. (XI. 8.) Korm. rendelet szerint:

„43/A. § (1) Az új kézikönyv és településképi rendelet készítése, valamint módosítása során a 28. §-t és 29. §-t, valamint a (2)-(10) bekezdést kell alkalmazni.

(2) A polgármester

a) a kézikönyv és településképi rendelet elkészítésének, módosításának megkezdéséről a társadalmi bevonás keretében a 29/A. § (1) bekezdése és a 29/A. § (4) bekezdés a) pontja szerint tájékoztatja a partnereket,

…

(4) A partner a 29/A. § (4) bekezdés b) pont ba) alpontja szerint javaslatokat, észrevételeket tehet, véleményt nyilváníthat.

…

(6) A polgármester az elkészült

a) kézikönyvet és településképi rendeletet vagy ezek módosítását - a széleskörű nyilvánosság biztosításával - partnerségi véleményezésre bocsátja a 29/A. § (2) bekezdése és (4) bekezdés a) pontja szerint,

…

c) településképi rendeletet véleményezésre megküldi az állami főépítészi hatáskörében eljáró fővárosi és megyei kormányhivatalnak, a Nemzeti Média- és Hírközlési Hatóságnak, az illetékes nemzeti park igazgatóságnak, a világörökségi egyeztetési szakterület tekintetében a kulturális örökség védelméért felelős miniszternek, műemléki és régészeti egyeztetési szakterület tekintetében a fővárosi és megyei kormányhivatal örökségvédelmi határkörében eljáró járási (fővárosi kerületi) hivatalának, honvédelmi és katonai rendeltetésű terület érintettsége esetén a honvédelemért felelős miniszternek.

(7) A (6) bekezdés szerint megküldött tervezetet a (6) bekezdésben meghatározott szervek - a (9) bekezdés szerinti feltöltést követő naptól számított - 21 napon belül véleményezik. A partnerségi véleményezésre a 29/A. § (4) bekezdés b) pont ba) alpontja az irányadó.

(8) A polgármester az elfogadás előtt ismerteti a képviselő-testülettel a beérkezett véleményeket, az el nem fogadott véleményeket és azok indokolását, egyeztetés esetén a jegyzőkönyvet, illetve az elfogadott vélemények alapján a kézikönyv tervezetében és a településképi rendelet tervezetében javasolt módosításokat.

(9) A (2) és (6) bekezdések szerinti államigazgatási szervekkel történő egyeztetés a Lechner Tudásközpont által üzemeltetett digitális egyeztetési felületen történik. A polgármester gondoskodik a kézikönyv és a településképi rendelet digitális egyeztetési felületre történő feltöltéséről. A feltöltésre kerülő szöveges dokumentumokat pdf vagy odt formátumban, a térképi munkarészeket pdf formátumban kell biztosítani. A digitális egyeztetési felületen keresztül biztosítani kell legalább a kézikönyv és a településképi rendelet elérhetőségét, véleményezését és a kidolgozásért felelős szerv számára a vélemények elérését.

(10) A véleményezésre jogosult szervek véleményének digitális egyeztető felületre történő feltöltéséről a véleményező szerv gondoskodik, a feltöltésre kerülő szöveges dokumentumokat pdf vagy odt formátumban kell biztosítani.

(11) Amennyiben a véleményezésre jogosult szerv a (7) bekezdés szerinti véleményét határidőn belül nem tölti fel a (9) bekezdés szerinti digitális egyeztető felületre, a véleményezésre jogosult szerv véleménye az eljárás során figyelmen kívül hagyható.

43/B. § (1) A polgármester az elfogadott kézikönyvet és településképi rendeletet, illetve ezek módosítását az elfogadást követő 15 napon belül

a) rövid, közérthető összefoglaló kíséretében közzéteszi:

aa) az önkormányzati honlapon hirdetményben és

ab) az önkormányzati hivatalban nyomtatásban, és

b) megküldi hitelesített pdf és szerkeszthető digitális formátumban az elfogadásról szóló jegyzőkönyvvel együtt

ba) a Lechner Tudásközpontba,

bb) az állami főépítészi hatáskörében eljáró fővárosi és megyei kormányhivatalnak,

bc) a fővárosi és megyei kormányhivatal járási (fővárosi kerületi) hivatala építésügyi osztályának, vagy

c) a megküldés helyett szerkeszthető digitális formátumban a jegyzőkönyvvel együtt mint elektronikus úton hitelesített dokumentumot elérhetővé teszi a b) pont ba)-bc) alpontja szerinti szerveknek.

(2) Ha

a) az állami főépítészi hatáskörében eljáró fővárosi és megyei kormányhivatal jogszabályi összeütközést vagy a szerkeszthető digitális formátumban való elkészítés hiányát észleli, vagy

b) a kormányhivatal járási hivatala jogszabályi ütközést észlel,

haladéktalanul kezdeményezi a fővárosi és megyei kormányhivatalnál - a polgármester egyidejű tájékoztatása mellett - a döntés jogszerűségével kapcsolatos törvényességi felügyeleti eljárás lefolytatását.

(3) A polgármester gondoskodik a kézikönyv és a településképi rendelet monitorozása érdekében az önkormányzat honlapján nyilvános értékelő felületet működtetéséről.

(4) Az önkormányzati főépítész évente egy alkalommal a felületre beérkezett véleményeket kiértékeli és ismerteti a képviselő-testülettel.”

„29/A. § (2) A polgármester az elkészült koncepció, stratégia, településrendezési eszköz, kézikönyv és településképi rendelet tekintetében - a széleskörű nyilvánosság biztosításával - partnerségi véleményezésre bocsátja a (3) bekezdés szerint, az önkormányzati rendelet partnerségi egyeztetési szabályai szerinti helyen és módon (munkaközi tájékoztató), de legalább

a) közterületen elhelyezett hirdetőfelületen,

b) ha van ilyen, helyi lapban,

c) ha van ilyen, önkormányzati honlapon, és

d) lakossági fórumon

ismerteti annak tartalmát.

(3) A koncepció, a stratégia, a településrendezési eszközök, a kézikönyv és a településképi rendelet készítésénél, módosításánál a (1) és (2) bekezdésben foglalt minimális tájékoztatási forma a következő:

b) a (2) bekezdésben foglalt követelményeket

be) kézikönyv, településképi rendelet készítésénél teljeskörűen, módosításánál a (2) bekezdés a) vagy c) pontja szerinti módon kell teljesíteni.

…

(4) A koncepció, a stratégia, a településrendezési eszközök, a kézikönyv és a településképi rendelet készítéséről vagy módosításáról a partnerek az előzetes tájékoztatóval és az elkészült tervezettel kapcsolatos javaslatokat, észrevételeket az önkormányzati rendelet partnerségi egyeztetési szabályai szerint teszik meg, de

b) az észrevételeket, javaslatokat

bb) ha a (3) bekezdés szerint nincs lakossági fórum, a (2) bekezdés a) vagy c) pontja szerinti közzétételtől számított 8 napon belül

lehet papír alapon vagy elektronikusan megtenni.”

A fentiek alapján tehát a rendelet módosítását hirdetményen és a az önkormányzat honlapján kell közzétenni és az érintett szakhatóságokkal kell véleményeztetni.

A jogalkotásról szóló 2010. évi CXXX. törvény szerinti előzetes hatásvizsgálati (17.§) és indokolási (18.§) kötelezettségnek az alábbiak szerint teszek eleget:

1. a tervezett jogszabály valamennyi jelentősnek ítélt hatása, különösen

a) társadalmi, gazdasági, költségvetési hatásai,

A rendelet célja, hogy a helyi szabályozás megfeleljen magasabb szintű jogszabály előírásának.

Gazdasági, költségvetési hatása a rendelet módosításának: jelenleg nem ismert.

b) környezeti és egészségi következményei,

A rendelet alkalmazása hozzájárul a település rendezettségéhez, a lakókörnyezet javításához.

c) adminisztratív terheket befolyásoló hatásai,

Adminisztratív terhei a Büki Közös Önkormányzati Hivatalnak nem emelkednek.

2. a jogszabály megalkotásának szükségessége, a jogalkotás elmaradásának várható következményei,

A jelenleg hatályos rendelet módosítása a magasabb szintű jogszabályokkal történő ütközése miatt szükséges.

3. a jogszabály alkalmazásához szükséges személyi, szervezeti, tárgyi és pénzügyi feltételeket

Ezeket a feltételeket minden rendelet esetében biztosítani kell, jelenleg az eljáráshoz szükséges erőforrások rendelkezésre állnak a Büki közös Önkormányzati Hivatalban.

Az indokolásban be kell mutatni azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismertetni a jogi szabályozás várható hatásait.

A megalkotás szükségességét a fentiekben részleteztem. A jogi szabályozás várható hatása, hogy a településképi rendelet megfelel a megalkotását előíró magasabb szintű jogszabályoknak.

A rendelet elfogadásához minősített többség szükséges.

Bük, 2018. július 31.

Dr. Tóth Ágnes sk

jegyző

**Iklanberény Községi Önkormányzat Képviselő-testületének …/2018. (… . … .) önkormányzati rendelete a településkép védelméről szóló 17/2017. (XII.6.) önkormányzati rendelet módosításáról**

Iklanberény Községi Önkormányzat Képviselő-testülete a településkép védelméről szóló 2016. évi LXXIV. törvény 12. § (2) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011.évi CLXXXIX. törvény 13. § (1) bekezdés 1. pontjában, és az épített környezet alakításáról és védelméről szóló 1997. évi LXXVIII. törvény 57.§ (2) és (3) bekezdésében meghatározott feladatkörében eljárva a következőket rendeli el:

**1.§** A településkép védelméről szóló 17/2017. (XII.6.) önkormányzati rendelet (a továbbiakban: Rendelet) 20.§-a helyébe a következő rendelkezés lép:

„20.§ Az egyes sajátos építmények, műtárgyak elhelyezése a rendelet 9.§ f) és h) pontjában meghatározott területeken lehetséges.”

**2.§** A Rendelet 27.§ (3) bekezdés b) pontja helyébe a következő rendelkezés lép:

„27.§ (3) b) Személyesen történő szakmai konzultáció esetén a polgármester emlékeztetőben rögzíti javaslatait és nyilatkozatait, melyet a konzultáció időpontjától számított 8 napon belül megküld kérelmező részére, amelynek melléklete a polgármester által záradékolt tervdokumentáció.”

**3.§** (1) A Rendelet 14. alcíme helyébe a következő alcím lép:

„14. A településképi véleményezés alkalmazási köre és eljárási szabályai”.

**4.§** A Rendelet 36.§-a helyébe a következő rendelkezés lép:

„36.§ (1) A településképi kötelezési eljárás keretében a polgármester az önkéntes jogkövetés nem teljesülése esetén 50 000 forintig terjedő településkép-védelmi bírságot szab ki.

(2) A településképi bírság kiszabásakor a polgármester mérlegeli a jogsértő magatartás súlyát, különösen a településkép védelméhez fűződő érdek sérelmének mértékét, a jogsértés ismételtségét, időtartamát.”

**5.§** (1) Ez a rendelet a kihirdetését követő hónap első napján lép hatályba.

(2) Hatályát veszti a Rendelet 29.§-a és az előtte lévő „Településképi véleményezési eljárás alkalmazási köre” szövegrész, a 30.§ előtti „Településképi véleményezés eljárási szabályai” szövegrész, a 31.§, a 32. § előtti „Településképi véleményezés szempontjai” szövegrész, a 33.§ előtti „Településképi bejelentési eljárás alkalmazási köre” szövegrész, és a 35.§ előtti „Településképi bejelentés eljárási szabályai” szövegrész.

Berényi Pál sk Dr. Tóth Ágnes sk

polgármester jegyző